## La Generalitat coordina junt amb les companyies energètiques els treballs per al restabliment del subministrament en els municipis afectats per la DANA

*** Es treballa sense descans per a solucionar els talls de llum provocats pel temporal en diversos punts del territori, a on la xarxa elèctrica ha estat greument danyada per les pluges i el vent**

La Generalitat està coordinant juntament amb les companyies energètiques d’electricitat i gas que operen a la Comunitat Valenciana els treballs per al restabliment i la normalització del subministrament energètic en els municipis afectats per la DANA.

Des del primer moment s’ha estat treballant sense descans per a solucionar els talls de llum provocats pel temporal en diversos punts del territori, a on la xarxa elèctrica ha estat greument danyada per les pluges i el vent. Actualment, hi ha 67.000 afectats sense subministrament elèctric, hi ha registrades 102 incidències en la xarxa d’alta tensió en curs i estan pendents de resoldre 137 incidències de baixa tensió.

La Conselleria d’Innovació, Indústria, Comerç i Turisme, que dirigix Nuria Montes, a través de la Direcció General d’Energia, manté contacte permanent amb les empreses energètiques, així com reunions tècniques per a coordinar i establir les prioritats i necessitats.

Cal destacar que hi ha hagut un reforç massiu d’efectius per a poder anar reposant el servici a mesura que els accessos ho permeten. Així doncs, la companyia Iberdrola ha mobilitzat mig miler de treballadors procedents de tota Espanya i ha reforçat els canals d’atenció als clients, i treballen coordinadament i en col·laboració amb altres empreses distribuïdores, que han posat a la disposició mitjans materials per a la reparació de les infraestructures danyades.

L’empresa Hidrocantábrico, per la seua banda, compta amb 17 equips treballant i espera poder restablir al llarg d’este dijous el subministrament a 2.000 afectats.

En este sentit, s’ha pogut resoldre el 63 % de les incidències d’alta i mitjana tensió i es continuen realitzant maniobres de reposició del subministrament de les incidències en curs. A més, s’està treballant de manera coordinada amb Telefónica per a restablir la cobertura de telefonia i dades al més prompte possible, i ja s’ha aconseguit recuperar el 60 % dels repetidors crítics.

A més, s’estan instal·lant grups electrògens en centres de transformació en les línies amb més danys i s’espera comptar amb més de 80 grups en les pròximes hores.

Cal subratllar que s’està fent un gran esforç per al restabliment del subministrament elèctric en els municipis afectats amb tota la celeritat possible, per a fer-ho es continua amb els treballs en les subestacions més danyades per la inundació, així com en les línies més afectades.

Al mateix temps que els equips tècnics i la maquinària necessària tracten d’accedir, amb molta dificultat, a les zones afectades per a dur a terme els treballs de reparació, s’està realitzant, mitjançant helicòpter, el reconeixement de totes i cada una de les línies elèctriques, per a poder establir un balanç i un abast de danys i preparar la restauració de les torres i els dispositius afectats.

En este sentit, el punt més crític se situa a Catadau, a on el pas d’un tornado ha ocasionat danys en l’ST Catadau amb tensions de 400 kV, 220 kV propietat d’REE (Red Eléctrica de España) i, d’altra banda, 132 kV i 20 kV d’Iberdrola. Fins ara s’han detectat danys en almenys 27 torres de molt alta tensió (Red Eléctrica de España), 21 de les quals estan completament inutilitzades.

Així mateix, per a garantir la seguretat de la població, des de l’empresa gasista Negdia s’ha procedit a talls de subministrament de gas natural a Chiva, Utiel, Catarroja, Alfafar, Sedaví, Albal, Benetússer, Massanassa, Montserrat, Paiporta, Picanya i Loriguilla.

Fecha: 31/10/2024